Што такое нацыянальная цацка? Напэўна, кожны ўзгадае беларускія традыцыйныя лялькі з дрэва, ручнікоў, розныя іншыя самаробныя вырабы… Але што такое сучасная беларуская цацка? Як яна выглядае? Якой павінна быць? У нас былі Барбі, тэлепузікі, тамагочы, савецкія Чырвоныя Капялюшыкі, дарагія нямецкія лялечныя фрау, Рабакопы, настольная гульня “Манаполія”… А што нам узгадваецца з сучаснай беларускай цацкі? “Яе ніхто не распрацоўвае!” – эмацыйна выпаліце вы. І памыліцеся. Яна якраз распрацоўваецца, прынамсці, аддзелам гульні і цацкі Метадычнага цэнтра Нацыянальнага інстытута адукацыі, з супрацоўнікамі якога мы і гаворым пра нацыянальную цацку. Прычына адсутнасці дадзенага рыначнага сегмента, як аказалася, у іншым.